钦定古今图书集成/明伦汇编/官常典/第543卷 > 《钱副大使李藏用移军广陵序》李白
## 钦定古今图书集成/明伦汇编/官常典/第543卷 > 《钱副大使李藏用移军广陵序》李白

夫功未足以盖世，威不可以震主，必持此者，持之安
归？所以彭越醢于前，韩信诛于后。况权位不及于此，
虚生危疑，而潜包祸心，小拒王命。是以谋臣雄将，啖
以节钺，诱而烹之，亦犹借洪涛于奔鲸，会生人于哮
虎。呼吸江海，横流百川，左萦右拂，千有馀郡。国讨未
及，谁当其锋？我副使李公，勇冠三军，众无一旅，横倚
天之剑，挥驻日之戈，吟啸四顾，熊罴两蒙，上可以抉
天云，下可以绝地维，翕振虎旅，赫张王师，退如山立，
进若电逝，转战百胜，僵尸盈川，水膏于沧溟，陆血于
原野，一扫瓦解，洗清全吴，可谓“万里长城，横断楚塞。”
不然，五岭之北，尽饵于修蛇，势盘地促，不足图也。而
功大用小，天高路远，社稷虽定于刘璋，封侯未施于
李广。使慷慨之士，长吁青云。且移军广陵，恭挹后命。
组练照云，楼船乘风。箫鼓沸而三山动，旌旗扬而九
天转。良牧出祖，列将登筵，歌酣易水之风，气振武安
之瓦。海日夜色，云帆中流。席兰赋诗，以壮三军之事。
白也，笔已老矣，序何能为？